
Rezumat 


Dialectica, un proces care ne conduce la cunoaşterea formelor şi în final la cea mai înaltă 
formă a Binelui, prin discuţie, raționament, chestionare şi interpretare, a preocupat filosofii încă 
din antichitate. Socrate a practicat dialectica prin metoda dialogului oral, ceea ce el numea arta 
„nașterii sufletelor” (o metodă numită şi maieutică, sau metoda lui Elenchus), care putea duce, în 
funcție de intenţia lui Socrate, la confirmarea sau infirmarea unor afirmaţii, sau la așa-numitele 


„aporii” în care nu se ajungea la o concluzie definitivă. La Platon, dialectica este un tip de 


cunoaştere, cu rol rol ontologic şi metafizic, la care se ajunge prin confruntarea mai multor poziții 
pentru a depăşi opinia (doxa), o deplasare din lumea aparenţelor (sau a „sensibilului”) către 
cunoașterea intelectuală (sau „inteligibilul”) până la primele principii. Ea implică şi ordonarea 
conceptelor în genuri și specii prin metoda divizării, şi îmbrățișează multiplicitatea în unitate, fiind 
folosită pentru a înțelege „procesul total al iluminării, prin care filozoful este educat astfel încât să 
realizeze cunoașterea binelui suprem, a Formei Binelui”. 

Abstract 


Dialectics, a process that leads us to the knowledge of the Forms and finally to the highest 
Form of the Good, through discussion, reasoning, questions and interpretation, has preoccupied 
philosophers since ancient times. Socrates practiced dialectics through the method of oral dialogue, 
which he called the art of "the birth of souls"” (a method also called Mayan, or the method of 
Elenchus), which could lead, according to Socrates! intention, to confirm or refute statements, or 
to the so-called "aporia" in which no definitive conclusion was reached. In Plato, dialectics is a 
type of knowledge, with an ontological and metaphysical role, which is reached by confronting 
several positions to overcome opinion (doxa), a shift from the world of appearances (or "sensible”) 
to intellectual knowledge ( or "intelligible") to the first Principles. It also involves the ordering of 
concepts into genera and species by the method of division, and embraces multiplicity in unity, 
being used to understand the whole process ofenlightenment, by which the philosopher is educated 
so as to attain knowledge of the supreme good, the Form of Good. 

Dialectica lui Platon 


Dialectica, un proces care ne conduce la cunoașterea formelor și în final la cea mai înaltă 
formă a Binelui (Seyffert, Nettleship, şi Sandys 1894, 481), prin discuție, raționament, chestionare 
şi interpretare, a preocupat filosofii încă din antichitate (Corbett şi Connors 1999). Ea se regăsește 
în opera lui Parmenide în secolul al V-lea î.e.n., continuată de elevul său Zenon din Elea în 
celebrele sale paradoxuri (considerat de Aristotel ca inventatorul dialecticii (Laertius 2018, cart. 
IX 25ff, VIII 57). Kant afirmă că pentru grecii antici dialectica semnifica o logică a aparenţei false, 
„logica iluziei. Era o artă sofisticată de a da ignoranței cuiva, chiar şi trucurilor intenţionate, 
aspectul exterior al adevărului, prin imitarea metodei temeinice şi exacte pe care logica o cere 
întotdeauna, și prin utilizarea subiectului său ca o mantie pentru fiecare afirmație goală.” (Kant 
1998, A 61) 

Socrate a practicat dialectica prin metoda dialogului oral, ceea ce el numea arta „nașterii 
sufletelor” (o metodă numită şi maieutică, sau metoda lui Elenchus (Wiktionary 2021)), care putea 
duce, în funcție de intenţia lui Socrate, la confirmarea sau infirmarea (Wyss 2014) unor afirmaţii, 
sau la aşa-numitele „aporii” în care nu se ajungea la o concluzie definitivă (Ayer şi O”Grady 1992, 
484) (McTaggart 1911, 11). La Platon, dialectica este un tip de cunoaștere (Plato şi Jowett 1991, 
cart. VI), cu rol rol ontologic şi metafizic, la care se ajunge prin confruntarea mai multor poziții 
pentru a depăşi opinia (doxa), o deplasare din lumea aparenţelor (sau a „sensibilului”) către 
cunoașterea intelectuală (sau „inteligibilul”) până la primele principii (Plato şi Jowett 1991, cart. 
VI, VII). Ea implică și ordonarea conceptelor în genuri şi specii prin metoda divizării, şi 
îmbrățișează multiplicitatea în unitate, fiind folosită pentru a înţelege „procesul total al iluminării, 
prin care filozoful este educat astfel încât să realizeze cunoaşterea binelui suprem, a Formei 


Binelui”. (Blackburn 2008) 


Problema principală în cazul ştiinţelor, pentru Platon, este că ele tratează principiile lor 
fundamentale ca puncte de plecare „absolute”, care trebuie acceptate fără argumente (Plato şi 
Jowett 1991, 510c—d). Dar dacă acestea sunt false, întregul sistem se prăbușește. Dialectica 
implică o apărare a acestor puncte de plecare împotriva obiecţiilor, prin rezolvarea tuturor aporiilor 
sau problemelor care pot apărea (Plato şi Jowett 1991, 534b—c, 437a). În acest proces definițiile 
se pot schimba conceptual pentru a păstra imunitatea lor la respingerea dialectică (elenctica). 
Filosoful, prin dialectică, le poate reuni într-o teorie unificată, holistică, ajungând astfel la 
cunoașterea autentică (Plato şi Jowett 1991, 533d—534a) (Plato şi Reeve 2004). 


"Nu există altă cercetare cu excepția dialecticii, care să încerce să înțeleagă metodic, despre orice, 
esenţa fiecărui lucru.” (Plato şi Jowett 1991, cart. VII, 533b) 


Dialectica lui Platon include mai multe metode de raționament (Caraher 1992), precum 
metoda consecinţei (examinarea şi testarea tuturor consecințelor unei ipoteze) (White 1976) şi 
metoda diviziunii (divizarea obiectului studiului şi analiza componentelor) (Boethius şi Stump 
1988, 25) (Blackburn 2008). Conform lui Platon, dialectica trebui să răspundă la întrebări precum 
"Cum să reconciliem diferența dintre lumea sensibilă și cea inteligibilă?”, sau "Cum se 
armonizează cele două planuri ale realităţii?” Dacă lumea ideilor şi lumea reală sunt opuse, ce sens 
are să plasăm ideea drept cauză a realității aparente? Nu ar fi mai corect, ca la Parmenide, să 
considerăm că există doar lumea ideilor, reducând lumea naturii la iluzie pură? Prima soluţie 
propusă de Platon a fost teoria participării (methexis): entităţile particulare ar participa fiecare la 
ideea corespunzătoare. Ulterior, filosoful propusese teoria imitației (mmimesis), conform căreia 
entitățile naturale sunt imitații ale ideii lor respective. Demiurgul din Timeu are tocmai rolul de 
mediator între cele două dimensiuni. (Plato 2015, 28ab — 29a) 

În o fază avansată, lumea ideilor capătă aspectul unui sistem complex, care include 


conceptele de diversitate și multiplicitate. Principiul diviziunii (diairesis) a lumii inteligibile face 


posibilă legarea dialectică a fiecărei realități empirice de principiul ei suprem, aducând metoda 
dialectică mai aproape de posibilităţile cognitive ale metodei ştiinţifice. Platon postulează în acest 
scop o ierarhie sau subdiviziune a realităţii ontologice şi pentru a răspunde problemei apărute cu 
Parmenide, pe care l-a definit „îngrozitor şi venerabil” (Plato et al. 1992, 183 e5-184 al) privind 
imposibilitatea obiectivării Fiinţei. 

Platon nu oferă niciodată o definiţie a dialecticii, deşi vorbeşte despre ea ca fiind cea mai 
eficientă metodă de a ajunge la adevăr. În Fedru dialectica este un „proces de unire şi înmulţire” 
(Plato 1993, 265 d-e), Ideea fiind de fapt o unitate a multiplului. În Parmenide, Platon oferă o 
demonstrație a modului în care funcționează dialectica în cadrul discursului: căutarea tuturor 
răspunsurilor posibile la o întrebare, apoi, prin o procedură de falsificare, infirmarea rând pe rând 
a răspunsurilor neconforme, pe baza unor principii; răspunsul care nu este falsificat ajunge să fie 
considerat mai adevărat decât celelalte, dar niciodată adevărat în sens absolut. Platon reformulează 
o nouă concepţie în Philebus, unde Socrate se angajează să definească ce este plăcerea rostind 
celebra frază conform căreia „cei mulți sunt Unu şi Unu este mulți”. Se reafirmă astfel un principiu 
propriu Ideii, de a fi unică şi desăvârșită, reflectând în același timp multiplicitatea sensibilului. 
Metodologia cea mai coerentă a aplicării dialecticii este expusă în Sofistul (metoda dihotomică): 
a) pe baza unei întrebări, se izolează conceptului pe care se doreşte să-l definească; b) se atribuie 
acest concept unei clase mai mari în care acesta este înțeles; c) se divizează această clasă în două 
părți, mai mici pentru a vedea în care dintre cele două subclase este încă inclus conceptul, şi așa 
mai departe, subdivizând până nu mai este posibilă o nouă fragmentare; d) rezultă că definiția 
găsită este cea care corespunde conceptului pe care am vrut să-l explicăm. În Cratylus, scrisă 
aproximativ în același timp cu Republica, Platon ia în considerare utilizarea dialecticii în scopuri 


cognitive. De remarcat că deşi se prezintă ca o ştiinţă (episteme), dialectica este doar o procedură 


riguroasă dar care nu reuşeşte niciodată să ajungă la adevăr, asemănându-se cu cea dezvoltată 
ulterior de Descartes, şi mai târziu de Hegel. 

Trăsăturile distinctive ale dialecticii, pentru Sean McAleer (McAleer 2020) sunt: 
posibilitatea de a da "socoteală despre fiinţa fiecărui lucru” (Plato şi Jowett 1991, cart. VII 534b), 
cunoştinţe integrate prin conexiuni între Formele individuale (Plato şi Jowett 1991, cart. VII 531c), 
raționament pur formal „fără a folosi nimic vizibil, ci numai Formele înseşi, trecând de la forme 
la forme şi terminând în forme” (Plato şi Jowett 1991, cart. VI 511b), înţelegerea modului în care 
diferitele Forme sunt legate de Forma binelui care este „primul principiu neipotetic al tuturor 
lucrurilor” (Plato şi Jowett 1991, cart. VI 511b), şi fundaţionalismul (Plato şi Jowett 1991, cart. 
VII 534bc), Sean McAleer atenționează că este periculos ca dialectica să fie practicată fără 
dragoste pentru adevăr, fiind instrumentul prin excelenţă al filosofului autentic, care permite 
înțelegerea deplină (McAleer 2020). Dialectica încorporată în educaţia regilor-filozofi, aşa cum 
explică Socrate, este o formă de dialog care încorporează argumente pentru a obține o înțelegere 
sigură şi adevărată a realităţii (Fiinţa) și o cunoaștere a Binelui în sine. Dialectica este deci o 
modalitate de testare a explicaţiilor (Magrini 2012). Astfel, M. Peters consideră că „dialectica este 
o ascensiune din ce în ce mai sinoptică, printr-o serie de „poziții” [ipoteze], până când se ajunge 
la o ultimă posibilitate”. (Peters 1967) 

În contextul dialecticii, James Magrini face presupunerea că cunoaşterea pe care filosofia 
se străduieşte să o atingă este cunoaşterea propoziţiilor. Concluzia sa este că cunoaşterea sau 
înțelegerea virtuții pentru Socrate nu este obiectivă (ştiinţifică), şi nici o tehnică (episteme) 
exprimată prin un discurs propozițional. Pentru Magrini, caracteristicile cunoașterii filozofice sunt: 
o formă de perspicacitate, nepropozițională, manifestă, şi care nu este în întregime nici subiectivă 


nici obiectivă în natură, mai degrabă mediază ambele tărâmuri, "dar este intens „reflexivă” în 


natură, adică este o formă de autocunoaștere, în care sinele este cunoscut şi în diferite grade 

transformate în raport cu Fiinţa virtuţii, şi astfel există un caracter distinct de înțelepciune practică 

în această înțelegere (Magrini 2012). 

E.T. Gendlin afirmă că dialectica este o activitate de formare a conceptului pornind de la o 
“reminiscență”, o amintire uitată. Totul începe întotdeauna cu o afirmaţie sau o definiţie a unui 
concept pornind de la această cunoaştere pre-conceptuală, şi se extrag implicațiile acesteia 
(activitatea dialecticii). Când se ajunge ca implicaţiile să contrazică afirmația, se renunță la ea. 
Contradicţia conține în sine indicațiile pentru formarea următoarei definiții mai bune. Dialectica 
este formarea conceptului, controlată de şi în cadrul ordinii naturii, incluzând activităţi, cunoştinţe 
predefinite, experiențiale, dorință și alegere. In final, dialectica este autocunoaştere. (Gendlin 
1966) 

Conform lui F. Gonzalez , dialectica este în acelaşi timp „negativă” şi pozitivă”: 

"Această dialectică este negativă doar în arătarea că nicio propoziţie nu poate capta particularitatea 
specificului în cauză; este pozitiv, totuşi, în măsura în care procesul însuși de examinare și 
respingere a definiţiilor sugerate poate oferi o perspectivă asupra a ceea ce este această 
natură [...] în chiar procesul de respingere a cuvintelor, propoziţiilor și imaginilor pentru 
incapacitatea de a exprima acea natură în întrebare („a cincea”), abia se obţine o perspectivă 
asupra a ceea ce este natura lui. Calificarea „abia (mogis) este importantă. Pentru că arată 


că această perspectivă [...] nu este genul de cunoaștere care va pune capăt oricărei anchete 
sau care poate fi „înţeles” odată pentru totdeauna.” (Gonzalez 1998, 267) 


„dialectianul, prin urmare, nu se păcăleşte crezând că defectele experienței obişnuite pot fi depășite 
prin construirea unui limbaj ideal sau prin sistematizarea unei logici formale.” (Gonzalez 
1998, 271) 


Dar, conform lui Gadamer, mișcarea discursivă între cele patru moduri ale dialecticii, deşi 
esențială, nu garantează că „dacă cineva se foloseşte de ele”, este posibil să „prindă lucrul în sine 
cu deplină certitudine." (Gadamer și Smith 1980) (Magrini 2012) 

Simon Blackburn afirmă că că dialectica lui Platon este „procesul de a deduce adevărul 


prin intermediul întrebărilor care vizează deschiderea a ceea ce este deja implicit cunoscut sau 


dezvăluirea contradicțiilor și confuziunilor poziției unui oponent” (Blackburn 2008, 104) Louis 

Hartz consideră că în dialectica lui Platon opinia predominantă este modelată prin sinteza multor 

opinii contradictorii, prin dezbatere. (Hartz 1984) Karl Popper consideră dialectica drept arta 

intuiției pentru „vizualizarea originalelor divine, Formele sau Ideile, de a dezvălui Marele Mister 

din spatele lumii de zi cu zi a aparențelor omului obişnuit”, (K. R. Popper 2020, vol. 1: 133) dar a 

criticat-o pentru disponibilitatea ei „de a suporta contradicţiile” (K. Popper 2002, 316): 

„Întreaga dezvoltare a dialecticii ar trebui să fie un avertisment împotriva pericolelor inerente în 
construirea unui sistem filosofic. Ar trebui să ne reamintească faptul că filosofia nu ar 
trebui să fie o bază pentru niciun fel de sistem ştiinţific şi că filozofi ar trebui să să fie mult 
mai modeşti în pretenţiile lor. O sarcină pe care o pot îndeplini destul de util este studiul 
metodelor critice ale ştiinţei.” (K. Popper 2002, 335) 

